ഉന്നതവിദ്യാഭ്യാസമേഖലയില് പരിഷ്കരണം ഉടന്: മന്ത്രി ആര് ബിന്ദു കൊച്ചി ഉന്നതവിദ്യാഭ്യാസരംഗത്തെ സാമ്ബ്രദായിക പരീക്ഷാരീതികള്, ചട്ടങ്ങള്, നിയമങ്ങള് എന്നിവ സമീപഭാവിയില് പരിഷ്കരിക്കാന് ആലോചിക്കുന്നുണ്ടെന്ന് ഉന്നതവിദ്യാഭ്യാസമന്ത്രി ആര് ബിന്ദു പറഞ്ഞു. തൃക്കാക്കര മോഡല് എന്ജിനിയറിങ് കോളേജ്, പുതുപ്പള്ളി അപ്ലൈയ്ഡ് സയന്സ് കോളേജ് എന്നിവിടങ്ങളിലെ അക്കാദമിക് ബ്ലോക്കുകളുടെയും പൂഞ്ഞാര് പോളിടെക്നിക് കോളേജ് മന്ദിരത്തിന്റെയും ഉദ്ഘാടനം തൃക്കാക്കരയില് നിര്വഹിക്കുകയായിരുന്നു മന്ത്രി. കേരളത്തെ നവ വൈജ്ഞാനികസമൂഹമാക്കി മാറ്റുകയെന്ന ഉത്തരവാദിത്വമാണ് സര്ക്കാര് ഏറ്റെടുത്തിട്ടുള്ളത്. എല്ലാ ജനങ്ങള്ക്കും മെച്ചപ്പെട്ട ജീവിത അവസരങ്ങള് ഉറപ്പാക്കുകയാണ് ഇതിലൂടെ ലക്ഷ്യമിടുന്നത്. ഉന്നതവിദ്യാഭ്യാസരംഗത്തെ മുഴുവന് സ്ഥാപനങ്ങളുടെയും അടിസ്ഥാനസൗകര്യ വികസനം സര്ക്കാര് ഉറപ്പാക്കും. ഓരോ സാങ്കേതിക വിദ്യാഭ്യാസ സ്ഥാപനത്തോടും ചേര്ന്ന് ചെറുകിട ഉല്പ്പാദന യൂണിറ്റുകള് ആരംഭിക്കണമെന്നും മന്ത്രി പറഞ്ഞു. മോഡല് എന്ജിനിയറിങ് കോളേജ് വിദ്യാര്ഥികള് നിര്മിച്ച റോബോട്ട് നിയന്ത്രിത ട്രോളികള് മന്ത്രി എറണാകുളം ജനറല് ആശുപത്രി അധികൃതര്ക്ക് കൈമാറി. തൃക്കാക്കര മോഡല് എന്ജിനിയറിങ് കോളേജില് നടന്ന ചടങ്ങില് പി ടി തോമസ് എംഎല്എ ഓണ്ലൈനില് അധ്യക്ഷനായി. ഐഎച്ച്ആര്ഡി ഡയറക്ടര് പി സുരേഷ് കുമാര്, വാര്ഡ് കൗണ്സിലര് ഇ പി കാദര്കുഞ്ഞ്, പി ഇന്ദു, യു പി ഷൈന്, പ്രിന്സിപ്പല് വിനു തോമസ്, വിദ്യാര്ഥി പ്രതിനിധി ഹുസ്ന ഫാത്തിമ എന്നിവര് സംസാരിച്ചു.